Blouwillemaandag: Tatjana en ou Rassie verdryf die winterkoue | Netwerk24
02 Augustus 2021 05:49
sertselect InsertBlockquoteInfo BlockImagesTwitterYou TubeCustom
Eers Tatjana Schoenmaker se swem daar lank voor die eerste oggendkoffie (ja-nee, natuurlik het ek die wekker gestel!), toe ou Rassie Erasmus se gatskopvideo en toe Maerpiempie en die ander iempies se soete wraak teen die Blekes.
Kyk, mense, dis een ding om op 'n klammerige rugbyveld stof in jou teenstanders se oë te skop, maar om dit in 'n swembad reg te kry, wil gedoen wees.
Ons ken mos vir Rassie as 'n man met 'n sak vol planne van doerie dae af wat ek my hart vasgehou het toe hy met sy diskoligte daar bo-op die Vrystaatstadion se dak gesit en orders per ligpos gestuur het soos 'n verspieder in die Boereoorlog. En nou in die Derde Boereoorlog slaag hy daarin om binne 'n week sommer vier skeidsslegters gelyk eerlik te kry.
Dik Daan sê hy wonder of Rassie nie sommer vanoggend die video in Frans moet laat oorklank vir eerskomende Saterdag se Fransmannetjie se gerief en nadenke nie. "En ek sê jou, as die rugbybase hom gaan straf met 'n boete of skorsing, begin ons sommer 'n aftreefonds en noem dit iets soos 'Rassie se oudagkassie'."
Nee, jy móét bo begin, maar om dan bo te bly, is die kuns.
My verspieders daar by die Britte vertel dat Warren Gatland se rooies die vorige Saterdag daar in hul borrel anderkant Hermanus tot vyfuur die oggend gekattemaai het, maar hierdie week voor grendeltyd al in die kooi was. Vat hulle, Dawie, vat hul laag, laat die Boere slaag!
Maar vir 'n oomblik terug na swem. Dis mos die een sportsoort wat jy nie van heel onder af kan bemeester nie, want dan sal jy verdrink.
Nee, jy móét bo begin, maar om dan bo te bly, is die kuns. En as 'n ou swempa wil ek graag hier 'n lansie breek vir René Schoenmaker en alle ander swempappies.
Dis nou daai ou wat donkertyd en lank voor die eerste oggendkoffie vir sussie swembad toe vat. En moenie vir een oomblik glo dat swem 'n somersportsoort is nie. Nee, winter en somer vat jy vir sussie swembad toe, gaan stort gou en op pad werk toe laai jy vir sussie op en vat haar skool toe.
Ja, en naweke hou Pa Schoenmaker tyd by sussie se gala as die ander manne by die rugby is en vakansies ry pappie met sussie kampioenskappe toe na eksotiese plekke soos Newcastle en Phalaborwa. En na kusplekke waar die swemklubs so eksklusief is dat die gety nie eens daar kan inkom nie.
En dan van al daai honderde en duisende sussies deur die jare is daar 'n Penny Heyns en 'n Tatjana en dan is ons almal bly vir hul part, want hulle wen nie net nie, hulle wen nog mooi ook.
Dáái glimlag, daai opregte drukkies, daai maskertraantjies as die volkslied speel maak die week 'n ekstra lekker week vir ons almal.